RÅDETS FORORDNING (EF) Nr. 772/98 af 7. april 1998 om ændring af forordning (EF) nr. 1890/97 og (EF) nr. 1891/97 om indførelse af en endelig antidumpingtold og en endelig udligningstold på importen af opdrættede atlanterhavslaks med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 8, stk. 9, og artikel 9,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret import fra lande, der ikke er medlemmer af Det Europæiske Fællesskab (2), særlig artikel 13, stk. 9, og artikel 15,

under henvisning til forslag fremsat af Kommissionen efter høring af Det Rådgivende Udvalg, og

ud fra følgende betragtninger:

A. Midlertidige foranstaltninger

(1) Som led i de antidumping- og antisubsidieundersøgelser, der blev indledt i henhold til to separate meddelelser offentliggjort i De Europæiske Fællesskabers Tidende (3), godtog Kommissionen den 26. september 1997 ved afgørelse 97/634/EF (4) tilsagn fra Kongeriget Norge og 190 norske eksportører. Disse tilsagn omfatter alle salg faktureret af disse eksportører fra den 1. juli 1997.

Efter at disse tilsagn var godtaget, havde Kommissionen grund til at formode, at 29 eksportører undlod at efterleve disse tilsagn:

- det fremgik af rapporterne fra seks norske eksportører vedrørende tredje kvartal af 1997, at disse havde foretaget salg på fællesskabsmarkedet under den mindstepris, der var fastsat i tilsagnet vedrørende hver enkelt frembydelse af den pågældende vare

- 23 norske eksportører undlod at overholde deres forpligtelse til at fremlægge deres rapporter vedrørende tredje kvartal af 1997 inden for den fastsatte frist eller fremlagde ingen sådan rapport. Disse eksportører fremlagde ikke noget bevis for force majeure til støtte for den forsinkede fremlæggelse.

(2) Kommissionen indførte derfor ved forordning (EF) nr. 2529/97 (5), i det følgende benævnt »forordningen om midlertidig told«, en midlertidig antidumping- og udligningstold på importen af opdrættede atlanterhavslaks henhørende under KN-kode ex 0302 12 00, ex 0304 10 13, ex 0303 22 00 og ex 0304 20 13 med oprindelse i Norge og eksporteret af de selskaber, der er anført i bilag I til nævnte forordning.

B. Efterfølgende procedure

(3) Der blev tilsendt alle de norske selskaber, der var berørt af den midlertidige told, skriftlige oplysninger om de væsentligste faktorer og betragtninger, der dannede grundlag for indførelsen af denne told.

(4) Inden for den frist, der var fastsat i forordningen om midlertidig told, fremsatte de fleste af de berørte norske selskaber skriftlige bemærkninger.

(5) Efter at de skriftlige bemærkninger var modtaget, indhentede og efterprøvede Kommissionen alle de oplysninger, den anså for nødvendige til brug for en endelig fastlæggelse af de overtrædelser, der syntes at have fundet sted. Kommissionens resultater er omhandlet i forordning (EF) nr. 651/98 (6).

C. Endelige foranstaltninger

(6) Parterne blev underrettet om de væsentligste faktorer og betragtninger, som dannede grundlag for beslutningen om at henstille, at der blev indført en endelig antidumping- og udligningstold, og der fandt en endelig opkrævning sted af de beløb, der var stillet som sikkerhed i form af midlertidig told. Desuden fik de en frist til at fremsætte deres bemærkninger til disse oplysninger.

(7) Efter at de berørte eksportører havde haft lejlighed til at fremsætte deres bemærkninger, blev der draget den konklusion, at der bør indføres en endelig antidumping- og udligningstold på importen af opdrættede atlanterhavslaks med oprindelse i Norge, som er eksporteret af de selskaber, der er anført i bilag I til denne forordning.

(8) De undersøgelser, der førte til tilsagnene, mundede ud i en endelig fastlæggelse af dumping og skade ved forordning (EF) nr. 1890/97 (7) og en endelig fastlæggelse af subsidiering og skade ved forordning (EF) nr. 1891/97 (8). Den endelige told skal derfor i henhold til artikel 8, stk. 9, i forordning (EF) nr. 384/96 og artikel 13, stk. 9, i forordning (EF) nr. 2026/97 fastsættes til samme niveau som den told, der blev indført ved disse to forordninger.

D. Endelig opkrævning af den midlertidige told

(9) For de eksportører, for hvis vedkommende det er fundet godtgjort, at de har misligholdt deres tilsagn, anses det for nødvendigt, at de beløb, der er stillet som sikkerhed i form af en midlertidig antidumping- og udligningstold, opkræves endeligt til de endelige toldsatser.

E. Ændring af bilagene til forordning (EF) nr. 1890/97 og forordning (EF) nr. 1891/97

(10) Desuden meddelte visse selskaber Kommissionen, at deres navn var ændret, eller at deres navn som angivet i bilaget til afgørelse 97/634/EF ikke var korrekt. I de tilfælde, hvor et selskab havde ændret navn, sikrede Kommissionen sig, at der ikke var sket nogen ændring i selskabsstrukturen, som kunne gøre det nødvendigt at foretage en mere detaljeret undersøgelse af det hensigtsmæssige i at opretholde dets tilsagn.

Undtagelsen af de i bilagene til forordning (EF) nr. 1890/97 og forordning (EF) nr. 1891/97 anførte parter fra tolden bør ændres, således at den pågældende undtagelse bortfalder for de i bilag I anførte selskaber, og således at disse bilag ajourføres med navneændringen for Skaarfish Group AS og korrektionen af navnene for West Fish Sales Ltd -

UDSTEDT FØLGENDE FORORDNING:

Artikel 1

For varer omfattet af de i artikel 3 anførte KN-koder og eksporteret af de i bilag I opførte selskaber:

- indføres der en endelig antidumpingtold. Tolden fastsættes til 0,32 ECU/kg af varens nettovægt

- indføres der en endelig udligningstold. Tolden fastsættes til 3,8 % af nettoprisen, frit Fællesskabets grænse.

Artikel 2

1. Bilaget til forordning (EF) nr. 1890/97 erstattes med bilag II til denne forordning.

2. Bilaget til forordning (EF) nr. 1891/97 erstattes med bilag II til denne forordning.

Artikel 3

De beløb, der er stillet som sikkerhed i form af midlertidig antidumping- og udligningstold i henhold til forordning (EF) nr. 2529/97 vedrørende opdrættede (ikke vilde) atlanterhavslaks, henhørende under KN-kode ex 0302 12 00 (Taric-kode 0302 12 00 * 19), ex 0304 10 13 (Taric-kode 0304 10 13 * 19), ex 0303 22 00 (Taric-kode 0303 22 00 * 19) og ex 0304 20 13 (Taric-kode 0304 20 13 * 19), med oprindelse i Norge og eksporteret af de selskaber, der er opført i bilag I til denne forordning, opkræves endeligt.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 7. april 1998.

På Rådets vegne

D. BLUNKETT

Formand

(1) EFT L 56 af 6. 3. 1996, s. 1. Forordningen er ændret ved forordning (EF) nr. 2331/96 (EFT L 317 af 6. 12. 1996, s. 1).

(2) EFT L 288 af 21. 10. 1997, s. 1.

(3) EFT C 235 af 31. 8. 1996, s. 18, og

EFT C 235 af 31. 8. 1996, s. 20.

(4) EFT L 267 af 30. 9. 1997, s. 81.

(5) EFT L 346 af 17. 12. 1997, s. 63.

(6) EFT L 88 af 24. 3. 1998, s. 31.

(7) Rådets forordning (EF) 1890/97 af 26. september 1997 om indførelse af en endelig antidumpingtold på importen af opdrættede atlanterhavslaks med oprindelse i Norge (EFT L 267 af 30. 9. 1997, s. 1).

(8) Rådets forordning (EF) 1891/97 af 26. september 1997 om indførelse af en endelig udligningstold på importen af opdrættede atlanterhavslaks med oprindelse i Norge (EFT L 267 af 30. 9. 1997, s. 19).

BILAG I

>TABELPOSITION>

BILAG II

>TABELPOSITION>